Selvom guldhjelmene, champagnen og trofæet overskygger alt i øjeblikket. Så er Aalborg Pirates' mesterskab langt fra den eneste success, som klubben har haft gennem sæsonen. Direktør i Aalborg Pirates, Lars Laursen, kan nemlig udover endnu et trofæ til samlingen - og endda for andet år i træk - også berette om flere kommercielle og økonomiske rekorder for sæsonen. -	Jeg synes, det er en sæson, hvor vi har sat rekorder, konstaterer han og fortsætter. - Vi ender med at have 474 tilskuere mere i gennemsnit per kamp, og vi runder 128.000 tilskuere i alt i sæsonen. Vi slår rekord på halomsætning og meget mere, og så genvinder vi det danske mesterskab, og det er jo fantastisk, for det er ikke nemt, anerkender han med stor glæde i stemmen. Rekorder og største hjemmebane Udover flere tilskuere i snit og i alt for sæsonen, så kunne ishockeyklubben også for første gang i historien invitere hele 6000 til ishockey i Sparekassen Danmark Isarena søndag, da den femte finalekamp blev spillede. Dermed er Aalborg Pirates hjemmebane nu den største i Danmark. -	Ja, det er jo også nyt, det kan vi også, konstaterer Lars Laursen med et kækt smil. Hvad kan i mere? -	Nu skal vi fejre guldet med fest på fredag, og det tror jeg også, vi kan, lyder det fra den glade direktør. Trofaste fans var med Netop fansene, som også har bidraget til sæsonens nye rekorder, stod endnu en gang trofast klar i Herning tirsdag, hvor Aalborg Pirates tog guldet hjem med en 3-2 sejr over Herning. Blandt de med rejste fans var klubbens trofaste trommeslager Ryan Pedersen. - Jeg trommer hver evig eneste gang. Der skal meget til, for at jeg ikke står og trommer, fortæller den glade fan, der er iført sportstape på hænderne grundet en lille skade forud for finalekampen. - Det er en lille vabel, der er blevet fjernet, og kroppen mærker jeg først imorgen, siger Pirates-fanen ekstatisk efter sejren. En anden fan blandt de medrejste er "Mormor" eller Jette Pedersen. Hun følger trofast piraterne og var derfor også i Herning tirsdag. -	Vi kører gladeligt herned for at se det, konstaterer hun. Du er jo også godt kørende, kan jeg se? -	Ja det er jeg, griner Jette Pedersen og viser sin rollator frem. Se hele inslaget herunder:

Opsummering:
"Jeg synes, det er en sæson, hvor vi har sat rekorder", fortæller Pirates-direktøren.